CELEX: 32015R2294
Language: hu
Date: 2015-12-09 00:00:00
Title: A Bizottság (EU) 2015/2294 rendelete (2015. december 9.) az 1831/2003/EK európai parlamenti és tanácsi rendeletnek a takarmány-adalékanyagok új funkcionális csoportjának létrehozása tekintetében történő módosításáról (EGT-vonatkozású szöveg)

10.12.2015   
            
            
               HU
            
            
               Az Európai Unió Hivatalos Lapja
            
            
               L 324/3
            
         A BIZOTTSÁG (EU) 2015/2294 RENDELETE
   (2015. december 9.)
   az 1831/2003/EK európai parlamenti és tanácsi rendeletnek a takarmány-adalékanyagok új funkcionális csoportjának létrehozása tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 6. cikke (3) bekezdésére,
   mivel:
   
               (1)
            
            
               Az 1831/2003/EK rendelet a takarmány-adalékanyagokat funkcióiktól és tulajdonságaiktól függően kategóriákba és azokon belül funkcionális csoportokba sorolja be.
            
         
               (2)
            
            
               A technológiai és tudományos fejlődésnek köszönhetően egyes takarmány-adalékanyagok – különösen bizonyos mikrobiológiai szennyeződések csökkentése révén, mérsékelve a mikroorganizmusoknak az állatok egészségére gyakorolt esetleges káros hatását – javíthatják a takarmány higiéniai állapotát.
            
         
               (3)
            
            
               A megfelelő higiéniai előírások és bevált módszerek takarmányláncban történő alkalmazása mellett a vállalkozók számára bizonyos esetekben szükségessé válhat a higiéniai állapotjavítók alkalmazása, hogy javuljon a takarmány minősége, ami további garanciát jelent az állatok és az emberek egészségének védelmére. Mivel az említett a takarmány-adalékanyagok nem sorolhatók be az 1831/2003/EK rendelet által létrehozott egyik funkcionális csoportba sem, a „technológiai adalékanyagok” kategórián belül szükség van egy új funkcionális csoport létrehozására.
            
         
               (4)
            
            
               Az 1831/2003/EK rendeletet ezért ennek megfelelően módosítani kell.
            
         
               (5)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   Az 1831/2003/EK rendelet I. mellékletének 1. pontja a következő n) ponttal egészül ki:
   
      „n)   higiéniai állapotjavítók: olyan anyagok vagy adott esetben mikroorganizmusok, amelyek bizonyos mikrobiológiai szennyeződések csökkentése révén kedvezően befolyásolják a takarmány higiéniai jellemzőit.”
   
   2. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. december 9-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 268., 2003.10.18., 29. o.